钦定古今图书集成/明伦汇编/氏族典/第213卷 > 《四川总志》 > 何昌㝢
## 钦定古今图书集成/明伦汇编/氏族典/第213卷 > 《四川总志》 > 何昌㝢

按《南齐书何昌㝢传》：“昌㝢字俨望，庐江灊人。父佟之，
太常卿。昌㝢少而淹厚。宋建安王休仁为扬州，辟昌
㝢州主簿，迁司徒行参军，太傅五官、司徒东阁祭酒，
尚书议曹郎。建平王景素为征北、南徐州，昌㝢又为
府主簿，以风素见重。母老求禄，出为湘东太守，为太
祖骠骑功曹。昌㝢在郡，景素被诛，昌㝢痛之。迁司徒”
左西太尉户曹属，中书郎王俭卫军长史。永明元年，
竟陵王子良表置文学官，以昌㝢为竟陵王文学，以
清信相得，意好甚厚。转扬州别驾，豫章王又善之。迁
太子中庶子，出为临川内史。除庐陵王中军长史，未
拜，复为太子中庶子，领屯骑校尉。迁吏部郎，转侍中。
临海王昭秀为荆州，以昌㝢为西中郎长史、辅国将
军、南郡太守，行荆州事。建武二年，为侍中，领长水校
尉，转吏部尚书，复为侍中，领骁骑将军。四年，卒，年五
十一，赠太常，谥简子。昌㝢不杂交游，通和汎爱，历郡
皆清白，士君子多称之。